ΚΑΝΟΝΙΣΜΌΣ (ΕΚ) αριθ. 809/2007 ΤΟΥ ΣΥΜΒΟΥΛΊΟΥ της 28ης Ιουνίου 2007 για τροποποίηση των κανονισμών (ΕΚ) αριθ. 894/97, (ΕΚ) αριθ. 812/2004 και (ΕΚ) αριθ. 2187/2005 όσον αφορά τα παρασυρόμενα δίχτυα ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη: τη συνθήκη για την ίδρυση της Ευρωπαϊκής Κοινότητας, και ιδίως το άρθρο 37, την πρόταση της Επιτροπής, τη γνώμη του Ευρωπαϊκού Κοινοβουλίου, Εκτιμώντας τα ακόλουθα: (1) Ο κανονισμός (ΕΚ) αριθ. 894/97 του Συμβουλίου, της 29ης Απριλίου 1997, για τη θέσπιση ορισμένων τεχνικών μέτρων διατήρησης των αλιευτικών πόρων (1), ορίζει πλαίσιο διαχείρισης για τη διατήρηση των αλιευτικών πόρων μέσω τεχνικών μέτρων υπό τη μορφή γενικού περιορισμού του συνολικού μήκους των παρασυρόμενων διχτυών στα 2,5 km, καθώς και απαγόρευσης της χρήσης ή της διατήρησης επί του σκάφους παρασυρόμενων διχτυών αλίευσης ορισμένων ειδών, με εφαρμογή σε όλα τα κοινοτικά αλιευτικά σκάφη, εξαιρουμένων εκείνων που αναπτύσσουν δραστηριότητες στα ύδατα της Βαλτικής Θάλασσας, των Belts και του Sound. (2) Ο κανονισμός (ΕΚ) αριθ. 812/2004 του Συμβουλίου, της 26ης Απριλίου 2004, για τη θέσπιση μέτρων σχετικά με παρεμπίπτοντα αλιεύματα κητοειδών κατά την αλιεία (2), καθορίζει απαιτήσεις σχετικά με τη χρήση ακουστικών αποτρεπτικών συσκευών και την παρακολούθηση παρεμπιπτόντων αλιευμάτων κητοειδών σε ορισμένους τύπους αλιείας με παρασυρόμενα δίχτυα. (3) Ο κανονισμός (ΕΚ) αριθ. 2187/2005 του Συμβουλίου, της 21ης Δεκεμβρίου 2005, για τη διατήρηση των αλιευτικών πόρων μέσω τεχνικών μέτρων στα ύδατα της Βαλτικής Θάλασσας, των Belts και του Sound (3), ορίζει τους περιορισμούς και τις προϋποθέσεις για τη χρήση παρασυρόμενων διχτυών στην εν λόγω ελεγχόμενη περιοχή. (4) Οι εν λόγω κανονισμοί ωστόσο δεν περιέχουν ορισμό των παρασυρόμενων διχτυών. Για λόγους σαφήνειας και ομοιομορφίας μεταξύ των κρατών μελών όσον αφορά τη μέθοδο παρακολούθησης, απαιτείται η καθιέρωση ομοιόμορφου ορισμού των παρασυρόμενων διχτυών και στις τρεις εν λόγω πράξεις. (5) Η θέσπιση ορισμού για τα παρασυρόμενα δίχτυα δεν επεκτείνει το πεδίο εφαρμογής των περιορισμών και των όρων χρήσης των παρασυρόμενων διχτυών που ισχύουν στο κοινοτικό δίκαιο. (6) Θα πρέπει συνεπώς να τροποποιηθούν αναλόγως οι κανονισμοί (ΕΚ) αριθ. 894/97, (ΕΚ) αριθ. 812/2004 και (ΕΚ) αριθ. 2187/2005, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Το άρθρο 11 του κανονισμού (ΕΚ) αριθ. 894/97 αντικαθίσταται ως εξής: «Άρθρο 11 1. Ως “παρασυρόμενο δίχτυ” νοείται οποιοδήποτε απλάδι δίχτυ το οποίο διατηρείται στην επιφάνεια της θαλάσσης ή σε ορισμένη απόσταση κάτω από αυτήν με συσκευές επίπλευσης και το οποίο παρασύρεται ελεύθερα από το ρεύμα ανεξάρτητα ή μαζί με το σκάφος στο οποίο είναι προσδεδεμένο. Μπορεί να είναι εξοπλισμένο με διατάξεις που σταθεροποιούν το δίχτυ ή/και το εμποδίζουν να παρασύρεται. 2. Απαγορεύεται σε όλα τα σκάφη να φέρουν ή να αλιεύουν με ένα ή περισσότερα παρασυρόμενα δίχτυα (απλάδια) το ατομικό ή το συνολικό μήκος των οποίων είναι μεγαλύτερο από 2,5 χιλιόμετρα». Άρθρο 2 Στον κανονισμό (ΕΚ) αριθ. 812/2004 προστίθεται το ακόλουθο άρθρο: «Άρθρο 1α Ορισμοί Ως “παρασυρόμενο δίχτυ” νοείται οποιοδήποτε απλάδι δίχτυ, το οποίο διατηρείται στην επιφάνεια της θαλάσσης ή σε ορισμένη απόσταση κάτω από αυτήν με συσκευές επίπλευσης και το οποίο παρασύρεται ελεύθερα από το ρεύμα ανεξάρτητα ή μαζί με το σκάφος στο οποίο είναι προσδεδεμένο. Μπορεί να είναι εξοπλισμένο με διατάξεις που σταθεροποιούν το δίχτυ ή το εμποδίζουν να παρασύρεται». Άρθρο 3 Στο άρθρο 2 του κανονισμού (ΕΚ) αριθ. 2187/2005, προστίθεται το ακόλουθο στοιχείο: «ξ) Ως “παρασυρόμενο δίχτυ” νοείται οποιοδήποτε απλάδι δίχτυ, το οποίο διατηρείται στην επιφάνεια της θαλάσσης ή σε ορισμένη απόσταση κάτω από αυτήν με συσκευές επίπλευσης και το οποίο παρασύρεται ελεύθερα από το ρεύμα ανεξάρτητα ή μαζί με το σκάφος στο οποίο είναι προσδεδεμένο. Μπορεί να είναι εξοπλισμένο με διατάξεις που σταθεροποιούν το δίχτυ ή το εμποδίζουν να παρασύρεται». Άρθρο 4 Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και εφαρμόζεται άμεσα σε κάθε κράτος μέλος. Λουξεμβούργο, 28 Ιουνίου 2007.

[Source: multi_eurlex | Tokens: 3711]